ก.ล.ต.ผนึกหน่วยงานพันธมิตร ลงพื้นที่ป่าชุมชน นำร่องโครงการ “คุณดูแลป่า เราดูแลคุณ”
ก.ล.ต.ผนึกหน่วยงานพันธมิตร ลงพื้นที่ป่าชุมชน นำร่องโครงการ "คุณดูแลป่า เราดูแลคุณ"
ก.ล.ต.ผนึกหน่วยงานพันธมิตร ลงพื้นที่ป่าชุมชน นำร่องโครงการ "คุณดูแลป่า เราดูแลคุณ"
1 ก.ย. 2563

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และหน่วยงานพันธมิตร ได้แก่ มูลนิธิแม่ฟ้าหลวง ในพระบรมราชูปถัมภ์ เครือข่ายเพื่อความยั่งยืนแห่งประเทศไทย (TRBN) องค์การบริหารจัดการก๊าซเรือนกระจก (องค์การมหาชน) กรมป่าไม้ และภาคเอกชน ลงพื้นที่ทำกิจกรรมปลูกต้นไม้ 1,500 กล้า เมื่อวันที่ 30 สิงหาคม 2563 ตามที่ได้ร่วมแสดงเจตนารมณ์สนับสนุน “โครงการคุณดูแลป่า  เราดูแลคุณ” สอดรับกับแนวนโยบายของรัฐบาลในโครงการปลูกป่าและป้องกันไฟป่า
โดยเชิญชวนให้หน่วยงานและประชาชนทำความดีร่วมกันฟื้นฟูป่า ปลูกป่า และปลูกต้นไม้อย่างพร้อมเพรียงกันทั่วประเทศ  เพื่อเป็นการแสดงออกถึงความจงรักภักดีและสำนึกในพระมหากรุณาธิคุณของพระบาทสมเด็จพระเจ้าอยู่หัว
ทั้งนี้ในส่วนของภาคเอกชนที่ร่วมลงพื้นที่ปลูกป่าในครั้งนี้ ได้แก่ ธนาคารไทยพาณิชย์ จำกัด (มหาชน) สายการบินนกแอร์ บริษัท อินทัช โฮลดิ้งส์ จำกัด (มหาชน) บริษัท คิวทีซี เอนเนอร์ยี่ จำกัด (มหาชน) บริษัท ซันสวีท จำกัด (มหาชน) และบริษัท เชียงใหม่วิสาหกิจเพื่อสังคม จำกัด
ด้าน นางสาวรื่นวดี  สุวรรณมงคล เลขาธิการ ก.ล.ต. กล่าวว่า กิจกรรมการปลูกป่าในครั้งนี้เป็นจุดเริ่มต้นที่สำคัญมากที่ทุกภาคส่วนทั้งภาครัฐและภาคธุรกิจในตลาดทุน รวมถึงพี่น้องชาวตำบลแม่โป่ง อ. ดอยสะเก็ด จ. เชียงใหม่ ได้มีส่วนร่วมกันในการปลูกต้นไม้เพื่อฟื้นฟูสภาพป่าที่เสียหาย เป็นการร่วมอนุรักษ์ฟื้นฟูทรัพยากรป่าไม้และแสดงออกถึงความรับผิดชอบต่อสิ่งแวดล้อม สังคม
โดยป่าชุมชนบ้านต้นผึ้งเป็นหนึ่งในป่าชุมชนนำร่องของ “โครงการคุณดูแลป่า เราดูแลคุณ” ที่มีวัตถุประสงค์เพื่อสนับสนุนให้ชุมชนเป็นฐานพลังสำคัญที่จะช่วยรักษาป่า และให้ชุมชนมีรายได้จากการดูแลป่าเพื่อให้เกิดความยั่งยืนในระยะยาว ทั้งนี้ ถือเป็นครั้งแรกที่ผู้ร่วมสนับสนุนโครงการได้ลงพื้นที่ป่าชุมชนและรับฟังความต้องการของชุมชนในด้านต่าง ๆ ที่ภาคเอกชนจะสามารถให้การสนับสนุนได้ พร้อมทั้งเชิญชวนองค์กรในตลาดทุนเข้าร่วมแสดงพลังขับเคลื่อนเศรษฐกิจชุมชนสู่ความยั่งยืน
สำหรับ “โครงการคุณดูแลป่า เราดูแลคุณ” เป็นโครงการที่ริเริ่มโดยภาครัฐและเอกชน โดยมีมูลนิธิแม่ฟ้าหลวง ในพระบรมราชูปถัมภ์ และเครือข่ายเพื่อความยั่งยืนแห่งประเทศไทย (TRBN) เป็นผู้ดำเนินการหลัก และมีองค์กรภาคีที่สำคัญ คือ กรมป่าไม้ องค์การบริหารจัดการก๊าซเรือนกระจก (องค์การมหาชน) สำนักงานพัฒนาเทคโนโลยีอวกาศและภูมิสารสนเทศ (องค์การมหาชน) โดยป่าชุมชนนำร่องของโครงการมีทั้งหมด 17 ป่าชุมชน ซึ่งครอบคลุมพื้นที่ 20,376 ไร่ ในเขต 4 จังหวัดภาคเหนือ ได้แก่ เชียงราย เชียงใหม่ พะเยา และแม่ฮ่องสอน อีกทั้งมีชาวบ้านที่มีส่วนร่วมในการดูแลป่ากว่า 3,200 ครัวเรือน
ด้าน หม่อมหลวงดิศปนัดดา ดิศกุล ประธานเจ้าหน้าที่บริหารมูลนิธิแม่ฟ้าหลวง ในพระบรมราชูปถัมภ์ กล่าวว่า แนวคิดของโครงการคุณดูแลป่า เราดูแลคุณ เป็นการนำองคาพยพของภาคธุรกิจเข้ามาเสริมและต่อยอดให้กับชาวบ้านทุกคนที่มีความตั้งใจและทุ่มเทในการดูแลรักษาป่าชุมชนให้สามารถทำได้ดีขึ้นกว่าเดิม ด้วยการนำองค์ความรู้และทักษะ พร้อมกับงบประมาณเข้ามาสนับสนุนชาวบ้านในการดูแลพื้นที่ป่า ถือว่าเป็นการทำให้ภาคเอกชนกับชุมชนมีความใกล้ชิดกันมากยิ่งขึ้น และหวังเป็นอย่างยิ่งว่าหลายคนจะเข้าใจและเห็นความสำคัญของการดูแลพื้นที่ป่า รวมทั้งมีจุดร่วมกันที่จะนำไปสู่กระบวนการลดปัญหาการปล่อยก๊าซเรือนกระจก และกระบวนการชดเชยผ่านการซื้อคาร์บอนเครดิตในอนาคตต่อไป
ขณะที่ นายวิชัย เป็งเรือน ผู้ใหญ่บ้าน บ้านต้นผึ้ง หมู่ที่ 7 อ. ดอยสะเก็ด จ. เชียงใหม่ กล่าวว่า คณะกรรมการป่าชุมชนบ้านต้นผึ้งและราษฎรบ้านต้นผึ้ง หมู่ที่ 7 มีความยินดีเป็นอย่างยิ่งที่สำนักงาน ก.ล.ต. และหน่วยงานพันธมิตรได้ให้เกียรติมาร่วมกิจกรรมปลูกป่าเฉลิมพระเกียรติ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในวันเฉลิมพระชนมพรรษา 88 พรรษา ณ ป่าชุมชนบ้านต้นผึ้งในครั้งนี้ ซึ่งได้จัดตั้งขึ้นเมื่อวันที่ 1 ตุลาคม 2555 มีพื้นที่รวม 984 ไร่ มีลักษณะเป็นป่าเต็งรังที่ได้รับการฟื้นฟูสภาพป่าให้กลับมาสมบูรณ์
โดยชาวบ้านสามารถใช้ประโยชน์และพึ่งพาปัจจัย 4 จากป่าชุมชนได้ เป็นซุปเปอร์มาร์เก็ตธรรมชาติที่มีทั้งอาหารพื้นถิ่น พันธุ์ไม้สมุนไพร สัตว์ป่า และมีอากาศบริสุทธิ์ที่หาไม่ได้ในเมืองใหญ่ โดยราษฎรบ้านต้นผึ้งทุกหลังคาเรือนเป็นราษฎรอาสาพิทักษ์ป่าชุมชนบ้านต้นผึ้ง บริหารงานผ่านคณะกรรมป่าชุมชนบ้านต้นผึ้ง หมู่ที่ 7 และมีการทำงานร่วมกับเครือข่ายทั้งระดับอำเภอและตำบลอย่างเข้มแข็งเพื่อช่วยกันอนุรักษ์ทรัพยากรป่าไม้ ซึ่งการสนับสนุนของโครงการคุณดูแลป่า เราดูแลคุณ จะทำให้ชุมชนสามารถดูแลจัดการป่าชุมชนได้ดีมากขึ้น